วิริยะคว้าประกันอุบัติเหตุนักกีฬา6.5พันคน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — วิริยะรุกตลาดประกันกลุ่ม พลิกเกมการตลาด ไม่หั่นราคา แต่เสนอคุ้มครองเหนือมาตรฐานสากล ดันเบี้ยโตร่วม 20%
นายประสาน นิลมานัตต์ กรรมการรองกรรมการผู้จัดการ บริษัท วิริยะประกันภัย เปิดเผยว่า บริษัทชนะการแข่งขันประมูลประกันอุบัติเหตุส่วนบุคคล นักกีฬาและบุคลากรกีฬาอาชีพ 6,500 คน เป็นเบี้ยประกันรับรวม 7.5 ล้านบาท เบี้ยประกันหัวละ 1,153.84 บาทต่อปี จากการกีฬาแห่งประเทศไทย (กกท.) คุ้มครองกรณีเสียชีวิต 3 แสนบาท และค่ารักษาพยาบาลต่อครั้ง 1.5 หมื่นบาท โดยราคาเบี้ยประกันภัยไม่ได้แตกต่างจากคู่แข่งมากนัก แต่สิ่งที่แตกต่างคือความคุ้มครองที่เกินมาตรฐานกรมธรรม์ที่มีอยู่ในตลาด
โดยคุ้มครองการบาดเจ็บเนื่องจากการเล่น หรือแข่งขันกีฬา และระหว่างปฏิบัติหน้าที่ ซึ่งบริษัทประกันทั่วไปไม่คุ้มครอง คุ้มครองเหตุจากรถจักรยานยนต์ 100% ขณะที่บริษัทอื่นจะคุ้มครองแค่ 50% พร้อมกับขยายความคุ้มครองกรณีมีการทำร้ายร่างกายกันระหว่างการแข่งขันหรือระหว่างปฏิบัติหน้าที่ ซึ่งกรมธรรม์ทั่วไปไม่คุ้มครอง
“เราให้ความคุ้มครองที่สูงกว่า เพราะถือว่าเป็นส่วนหนึ่งของการสนับสนุนสังคมด้วย หากเคลมมากเท่ากับเบี้ยที่รับมา ถือว่าได้ประชาสัมพันธ์ชื่อบริษัทและช่วยเหลือสังคม แต่ไม่ถึงขั้นยอดขาดทุนหนัก เพราะไม่ใช่มูลนิธิ” นายประสาน กล่าว
นายวิญญู อังศุนิตย์ ผู้ช่วยกรรมการผู้จัดการ บริษัท วิริยะประกันภัย กล่าวว่า ปีนี้ตั้งเป้าหมายเบี้ยประกันภัยที่ไม่ใช่รถยนต์อยู่ที่ 1,500 ล้านบาท โดยช่วง 6 เดือนมีอัตราการเติบโตที่ดีถึง 20% จากการประกันอุบัติเหตุส่วนบุคคล ซึ่งปีนี้บริษัทได้เข้าไปประมูลงานประกันกลุ่มจากหน่วยงานต่างๆ เพิ่มขึ้น และประกันการโจรกรรมรถจักรยานยนต์ ที่ได้เบี้ยเข้ามาปีละกว่า 100 ล้านบาท หรือฐานลูกค้าประมาณ 1 แสนราย โดยจะไม่แข่งขันด้านการตัดราคา เพราะเป็นบริษัทใหญ่ค่าใช้จ่ายในการดำเนินงานสูง จึงใช้วิธีเพิ่มความคุ้มครองให้กับลูกค้า และบริการหลังการขาย โดยยอมรับว่ายังมีเรื่องร้องเรียนเรื่องบริการหลังการขาย แต่ถ้าเทียบเป็นเปอร์เซ็นต์และฐานลูกค้าที่มีกว่า 4 ล้านราย บริษัทได้รับการร้องเรียนจากลูกค้าน้อยมากเมื่อเทียบกับคู่แข่งขัน ทำให้เป็นที่ยอมรับ
ทั้งนี้ ฐานลูกค้าประกันอุบัติเหตุส่วนบุคคล ประเภทกลุ่มที่ใหญ่ที่สุดคือ ลูกค้าของธนาคารเพื่อการเกษตรและสหกรณ์การเกษตร มีประมาณ 5 แสนราย รองลงมาจะเป็นฐานลูกค้าการกีฬาแห่งประเทศไทย นักเรียน และบริษัทเอกชน
สำหรับค่าสินไหมทดแทนของประกันอุบัติเหตุส่วนบุคคล ได้เพิ่มขึ้นมาอยู่ประมาณ 5060% ในช่วงเดือนเม.ย.ถึงพ.ค. เนื่องจากเป็นช่วงวันหยุดสงกรานต์ และมีเหตุการณ์ความวุ่นวายทางการเมือง แต่ปัจจัยหลังยังน้อยเมื่อเทียบกับช่วงสงกรานต์ จากช่วง 3 เดือนแรก ค่าสินไหมทดแทนจะวิ่งอยู่ที่ 4050% อย่างไรก็ตาม ยังมีกำไรที่ดี